  Майя Бывальцева Эктон спортъя Удмуртилэн тӧроезлэн кубокез понна VII калыккуспо вожвылъяськонэ 4 сюрс пала спортсменъёс пыриськизы. Ижкаре Россилэн 30 улосвылъёсысьтыз но Италиысь, Литваысь, Испаниысь, Румыниысь, Белоруссиысь, Польшаысь, Латвиысь, Чехиысь эктӥсьёс вуизы. Вожвылъяськонъёс Ижкарысь «Олимпиец» йӧ дворецын 29-тӥ оштолэзьысен 1-тӥ куартолэзёзь мынӥзы. Спортсменъёслы вазиськыны но данъетъёс сётыны вуиз элькун тӧролэсь ужзэ огдырлы быдэсъясь Александр Бречалов. «Валамон, таӵе умой турнир мед азинскоз, умойгес мед луоз шуыса тунсыкмы милям вань. Соин ик, гажано судьяос, пыриськисьёс, нош нырысь ик — учкисьёс, шумпото тӥляд ӵектонъёсты, критикады, кичӧлтонъёсты понна», - пусйиз вазиськоназ Бречалов. Эктон спортъя Удмуртилэн тӧроезлэн кубокез понна VII калыккуспо вожвылъяськон Удмуртилэн тӧроезлэн кубокез Эктон спортъя дунневыл федерацилэсь европейской но латиноамериканской программаосъя арлыдъя куинь категориосын ӵошатсконъёссэ но Арлыдоос пӧлын элькунлэсь усьтэм кубоксэ огазеяз. Со сяна, Россиысь устоосыз эктӥсь паръёс асьсэлэсь быгатонлыкъёссэс возьматӥзы — Фёдор Полянский но Дина Ахметгареева, Алексей Глухов но Анастасия Глазунова. Полянский но Ахметгареева латиноамериканской программаын бадӟымъёс пӧлын вормизы. Кыкетӥ но куинетӥ луизы Кристиан Ванни но Камилла Мола (Филиппины) но Алексей Кузнецов но Александра Шибанова (Ижевск). Егитъёслэн группаязы «Стандарт» номинациын нырысетӥ куинь интыосты басьтӥзы: Артём Бегинин но Диана Мальцева (Пермь), Тимофей Ожегов но Елизавета Зайцева (Ижкар), Андрей Лантратов но Полицна Арцибашева (Магнитогорск). «Латина» номинациын: Максим Багин но Полина Дымшакова (Каменск-Уральский), Данил Халилов но Елизавета Якунина (Пермь), Артём Бегинин но Диана Мальцева (Пермь). 14–15 аресъемъёс пӧлын «Латина» номинациын нырысетӥ куинь интыосты басьтӥзы: Балашихаысь Григорий Кондратьев но Екатерина Потапова, Пермьысь Игорь Дорошенко но Майя Вавилина, Уфаысь Аскар Исмагилов но Анастасия Никифорова. «Стандарт» номинациын: Балашихаысь Григорий Кондратьев но Екатерина Потапова, Ижкарысь Кирилл Петухов но Ульяна Чулкина, Екатеринбургысь Даниил Железков но Виктория Калинина. Тегъёс: Спорт Ижкар Удмуртия эктон АлександрБречалов  